CELEX: 32020R0697
Language: el
Date: 2020-05-25 00:00:00
Title: Κανονισμός (EE) 2020/697 του Ευρωπαϊκού Κοινοβουλίου και του Συμβουλίου της 25ης Μαΐου 2020 για την τροποποίηση του κανονισμού (ΕΕ) 2017/352, ώστε να μπορεί ο φορέας διαχείρισης του λιμένα ή η αρμόδια αρχή να παρέχει ευελιξία όσον αφορά την είσπραξη τελών λιμενικών υποδομών στο πλαίσιο της επιδημικής έκρηξης της COVID-19

27.5.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 165/7
               
            
         ΚΑΝΟΝΙΣΜΟΣ (EE) 2020/697 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
         της 25ης Μαΐου 2020
         για την τροποποίηση του κανονισμού (ΕΕ) 2017/352, ώστε να μπορεί ο φορέας διαχείρισης του λιμένα ή η αρμόδια αρχή να παρέχει ευελιξία όσον αφορά την είσπραξη τελών λιμενικών υποδομών στο πλαίσιο της επιδημικής έκρηξης της COVID-19
         (Κείμενο που παρουσιάζει ενδιαφέρον για τον ΕΟΧ)
         ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 100 παράγραφος 2,
         Έχοντας υπόψη την πρόταση της Ευρωπαϊκής Επιτροπής,
         Κατόπιν διαβίβασης του σχεδίου νομοθετικής πράξης στα εθνικά κοινοβούλια,
         Αφού ζήτησαν τη γνώμη της Ευρωπαϊκής Οικονομικής και Κοινωνικής Επιτροπής,
         Αφού ζήτησαν τη γνώμη της Επιτροπής των Περιφερειών,
         Αποφασίζοντας σύμφωνα με τη συνήθη νομοθετική διαδικασία (1),
         Εκτιμώντας τα ακόλουθα:
         
                     (1)
                  
                  
                     Η επιδημική έκρηξη της COVID-19 έχει σοβαρές αρνητικές επιπτώσεις στον τομέα των θαλάσσιων μεταφορών. Οι σοβαρές συνέπειες για τις υπηρεσίες των θαλάσσιων μεταφορών και τη χρήση των λιμενικών υποδομών έχουν γενικευθεί από τις αρχές του Μαρτίου του 2020 και είναι πιθανόν να συνεχίσουν όλο το 2020. Η απαλλαγή από την καταβολή τελών λιμενικών υποδομών ή η αναστολή, η μείωση ή η αναβολή της εν λόγω καταβολής θα μπορούσε να συμβάλει στη βιώσιμη οικονομική λειτουργία των φορέων εκμετάλλευσης πλοίων υπό αυτές τις έκτακτες περιστάσεις.
                  
               
                     (2)
                  
                  
                     Σύμφωνα με τον κανονισμό (ΕΕ) 2017/352 του Ευρωπαϊκού Κοινοβουλίου και του Συμβουλίου (2), τα κράτη μέλη απαιτείται να διασφαλίζουν την είσπραξη τελών λιμενικών υποδομών. Ο κανονισμός (ΕΕ) 2017/352 δεν προβλέπει καμία εξαίρεση από την υποχρέωση είσπραξης τελών.
                  
               
                     (3)
                  
                  
                     Λαμβανομένης υπόψη της σοβαρότητας των συνεπειών της επιδημικής έκρηξης της COVID-19, κρίνεται σκόπιμο να επιτραπεί στον φορέα διαχείρισης του λιμένα ή στην αρμόδια αρχή να αποφασίζουν να απαλλάσσουν από την καταβολή τελών λιμενικών υποδομών ή να αναστέλλουν, να μειώνουν ή να αναβάλλουν την καταβολή τελών λιμενικών υποδομών που οφείλονται για την περίοδο από 1ης Μαρτίου 2020 έως 31 Οκτωβρίου 2020. Εντούτοις, ο παρών κανονισμός θα πρέπει να μην επεμβαίνει στην οργάνωση των λιμένων των κρατών μελών. Επομένως, τα κράτη μέλη θα πρέπει να μπορούν να διατηρούν την αρμοδιότητα ρύθμισης της υιοθέτησης τέτοιων αποφάσεων από τον φορέα διαχείρισης του λιμένα ή την αρμόδια αρχή. Μια τέτοια απαλλαγή από την καταβολή τελών λιμενικών υποδομών ή μια τέτοια αναστολή, μείωση ή αναβολή της εν λόγω καταβολής θα πρέπει να παρέχεται κατά τρόπο διαφανή, αντικειμενικό και χωρίς διακρίσεις.
                  
               
                     (4)
                  
                  
                     Λόγω του επείγοντος χαρακτήρα της κατάστασης, κρίνεται επίσης σκόπιμο να επιτραπεί στον φορέα διαχείρισης του λιμένα ή στην αρμόδια αρχή να παρεκκλίνουν από την προβλεπόμενη στον κανονισμό (ΕΕ) 2017/352 υποχρέωση ενημέρωσης των χρηστών της λιμενικής υποδομής για τυχόν αλλαγές στη φύση ή το επίπεδο των τελών λιμενικών υποδομών τουλάχιστον δύο μήνες πριν από την ημερομηνία έναρξης ισχύος των εν λόγω αλλαγών.
                  
               
                     (5)
                  
                  
                     Επειδή ο στόχος του παρόντος κανονισμού, δηλαδή η τροποποίηση του κανονισμού (ΕΕ) 2017/352 για την αντιμετώπιση της επείγουσας κατάστασης που δημιούργησε η επιδημική έκρηξη της COVID-19, δεν μπορεί να επιτευχθεί επαρκώς από τα κράτη μέλη, μπορεί όμως, λόγω της έκτασης και των επιπτώσεων της δράσης, να επιτευχθεί καλύτερα σε ενωσιακό επίπεδο, η Ένωση δύναται να λάβει μέτρα, σύμφωνα με την αρχή της επικουρικότητας, όπως ορίζεται στο άρθρο 5 της Συνθήκης για την Ευρωπαϊκή Ένωση (ΣΕΕ). Σύμφωνα με την αρχή της αναλογικότητας, όπως διατυπώνεται στο ίδιο άρθρο, ο παρών κανονισμός δεν υπερβαίνει τα αναγκαία όρια για την επίτευξη του εν λόγω στόχου.
                  
               
                     (6)
                  
                  
                     Λόγω του επείγοντος χαρακτήρα που συνεπάγονται οι έκτακτες περιστάσεις που προκλήθηκαν από την επιδημική έκρηξη της COVID-19 οι οποίες δικαιολογούν τα προτεινόμενα μέτρα, και πιο συγκεκριμένα προκειμένου να εκδοθούν τα αναγκαία μέτρα ταχέως με στόχο τη συμβολή στη βιώσιμη οικονομική λειτουργία των φορέων εκμετάλλευσης πλοίων, κρίθηκε σκόπιμο να προβλεφθεί εξαίρεση από την προθεσμία των οκτώ εβδομάδων που αναφέρεται στο άρθρο 4 του πρωτοκόλλου αριθ. 1 σχετικά με τον ρόλο των εθνικών κοινοβουλίων στην Ευρωπαϊκή Ένωση, το οποίο προσαρτάται στη ΣΕΕ, στη Συνθήκη για τη λειτουργία της Ευρωπαϊκής Ένωσης και στη Συνθήκη για την ίδρυση της Ευρωπαϊκής Κοινότητας Ατομικής Ενέργειας.
                  
               
                     (7)
                  
                  
                     Η απρόβλεπτη και αιφνίδια επιδημική έκρηξη της COVID-19 και οι νομοθετικές διαδικασίες που απαιτούνται για την έκδοση των σχετικών μέτρων σήμαιναν ότι ήταν αδύνατη η έγκαιρη έκδοση τέτοιων μέτρων. Για τον λόγο αυτόν, οι διατάξεις του παρόντος κανονισμού θα πρέπει επίσης να εφαρμόζονται στα τέλη λιμενικών υποδομών που οφείλονται για μία περίοδο πριν από την έναρξη ισχύος του. Δεδομένου του χαρακτήρα των εν λόγω διατάξεων, η προσέγγιση αυτή δεν έχει ως αποτέλεσμα την παραβίαση της δικαιολογημένης εμπιστοσύνης των ενδιαφερομένων.
                  
               
                     (8)
                  
                  
                     Ο κανονισμός (ΕΕ) 2017/352 θα πρέπει επομένως να τροποποιηθεί αναλόγως.
                  
               
                     (9)
                  
                  
                     Ο παρών κανονισμός θα πρέπει να αρχίσει να ισχύει επειγόντως την επομένη της δημοσίευσής του στην Επίσημη Εφημερίδα της Ευρωπαϊκής Ένωσης,
                  
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στο άρθρο 21 του κανονισμού (ΕΕ) 2017/352 προστίθεται η ακόλουθη παράγραφος:
            
               
                  «3.   Κατά παρέκκλιση από το άρθρο 13 παράγραφοι 1, 3 και 4, ο φορέας διαχείρισης του λιμένα ή η αρμόδια αρχή δύναται να αποφασίσει να απαλλάσσει από την καταβολή τελών λιμενικών υποδομών ή να αναστέλλει, να μειώνει ή να αναβάλλει την καταβολή τελών λιμενικών υποδομών που οφείλονται για την περίοδο από 1ης Μαρτίου 2020 έως 31 Οκτωβρίου 2020. Τα κράτη μέλη δύνανται να αποφασίζουν ότι τέτοιες αποφάσεις οφείλουν να τηρούν τις απαιτήσεις που καθορίζονται προς τούτο στο εθνικό δίκαιο. Η απαλλαγή από την καταβολή τελών λιμενικών υποδομών ή η αναστολή, η μείωση ή η αναβολή της εν λόγω καταβολής παρέχεται κατά τρόπο διαφανή, αντικειμενικό και χωρίς διακρίσεις.
                  Ο φορέας διαχείρισης του λιμένα ή η αρμόδια αρχή διασφαλίζει ότι οι χρήστες του λιμένα και οι εκπρόσωποι ή οι ενώσεις των χρηστών του λιμένα ενημερώνονται σχετικώς. Δεν εφαρμόζεται το χρονικό όριο των δύο μηνών που αναφέρεται στο άρθρο 13 παράγραφος 5.».
               
            
         
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 25 Μαΐου 2020.
            
               
                  Για το Ευρωπαϊκό Κοινοβούλιο
               
               
                  Ο Πρόεδρος
               
               D. M. SASSOLI
            
            
               
                  Για το Συμβούλιο
               
               
                  Η Πρόεδρος
               
               A. METELKO-ZGOMBIĆ
            
         
         
            (1)  Θέση του Ευρωπαϊκού Κοινοβουλίου της 15ης Μαΐου 2020 (δεν έχει δημοσιευθεί ακόμη στην Επίσημη Εφημερίδα) και απόφαση του Συμβουλίου της 20ής Μαΐου 2020.
         
            (2)  Κανονισμός (ΕΕ) 2017/352 του Ευρωπαϊκού Κοινοβουλίου και του Συμβουλίου, της 15ης Φεβρουαρίου 2017, για τη θέσπιση πλαισίου όσον αφορά την παροχή λιμενικών υπηρεσιών και κοινών κανόνων για τη χρηματοοικονομική διαφάνεια των λιμένων (ΕΕ L 57 της 3.3.2017, σ. 1).